20.9.2023
SK
Úradný vestník Európskej únie
L 231/191
15.
Verejné záznamy a verejne dostupné informácie a) Organizácia musí v prípade údajov z verejne dostupných zdrojov uplatňovať zásady bezpečnosti, integrity údajov a obmedzenia účelu, ako aj nápravy, presadzovania a zodpovednosti.
Tieto zásady sa vzťahujú aj na osobné údaje získané z verejných záznamov (t. j. záznamov uchovávaných vládnymi agentúrami alebo subjektmi na akejkoľvek úrovni, do ktorých môže verejnosť vo všeobecnosti nahliadať).
b) Zásady oznámenia, možnosti voľby alebo zodpovednosti za následný prenos nie je potrebné uplatňovať na informácie obsiahnuté vo verejných záznamoch, pokiaľ nie sú kombinované s informáciami obsiahnutými v neverejných záznamoch a pokiaľ sa rešpektujú všetky podmienky týkajúce sa potreby nahliadania stanovené príslušnou jurisdikciou.
Vo všeobecnosti takisto nie je potrebné uplatňovať zásady oznámenia, možnosti voľby alebo zodpovednosti za následný prenos na verejne dostupné informácie, pokiaľ subjekt z EÚ prenášajúci dané údaje neuvedie, že takéto informácie podliehajú obmedzeniam, ktoré vyžadujú, aby daná organizácia na zamýšľané účely využívania týchto informácií uplatňovala predmetné zásady.
Organizácie nebudú zodpovedné za to, ako takéto informácie využívajú tí, ktorí ich získali z uverejnených materiálov.
c) Keď sa zistí, že určitá organizácia zámerne zverejnila osobné informácie v rozpore so zásadami, aby mohla, resp. aby iní mohli využívať výhody vyplývajúce z týchto výnimiek, prestane spĺňať kritériá na využívanie výhod vyplývajúcich z rámca pre ochranu osobných údajov medzi EÚ a USA.
d) Na informácie z verejných záznamov nie je potrebné uplatňovať zásadu prístupu, pokiaľ nie sú kombinované s inými osobnými informáciami (s výnimkou malých množstiev informácií používaných na zaradenie alebo organizovanie informácií vo verejných záznamoch), je však potrebné rešpektovať všetky podmienky nahliadania stanovené príslušnou jurisdikciou.
Naopak, v prípadoch, keď sú informácie z verejných záznamov kombinované s inými informáciami z neverejných záznamov (iných ako tie, ktoré boli osobitne uvedené v predchádzajúcom texte), organizácia musí poskytnúť prístup ku všetkým takýmto informáciám za predpokladu, že nepodliehajú iným povoleným výnimkám.
e) Podobne ako pri informáciách z verejných záznamov nie je potrebné poskytovať prístup k informáciám, ktoré už sú verejne dostupné širokej verejnosti, pokiaľ nie sú kombinované s informáciami, ktoré nie sú verejne dostupné.
To znamená, že organizácie, ktorých predmetom podnikania je predaj verejne dostupných informácií, môžu pri odpovedaní na žiadosti o prístup k osobným informáciám účtovať obvyklý poplatok danej organizácie.
Fyzické osoby môžu prípadne požiadať o prístup k informáciám o sebe organizáciu, ktorá dané údaje pôvodne získala. 16.
Žiadosti o prístup zo strany orgánov verejnej moci a) S cieľom zabezpečiť transparentnosť vo vzťahu k oprávneným žiadostiam o prístup k osobným informáciám zo strany orgánov verejnej moci môžu zapojené organizácie dobrovoľne vydávať pravidelné správy o transparentnosti týkajúce sa počtu žiadostí o osobné informácie, ktoré prijali od orgánov verejnej moci na účely presadzovania práva alebo vnútroštátnej bezpečnosti, pokiaľ je takéto zverejnenie povolené na základe platných právnych predpisov.
b) Informácie, ktoré zapojené organizácie poskytujú v týchto správach, spolu s informáciami poskytnutými spravodajskými službami a ďalšími informáciami možno použiť ako podklady pri pravidelnom spoločnom preskúmaní fungovania rámca pre ochranu osobných údajov medzi EÚ a USA v súlade so zásadami.
c) Neexistencia oznámenia podľa písmena a) bodu xii) zásady oznámenia organizácii nebráni ani neovplyvňuje jej schopnosť odpovedať na akúkoľvek zákonnú žiadosť.